Návrh
na presun finančných prostriedkov z rozpočtu kapitoly Ministerstva 	životného prostredia SR pre doriešenie delimitácie v súvislosti s prechodom pôsobností v oblasti územného 
plánovania na Ministerstvo výstavby a regionálneho rozvoja SR

I.	Ustanovenia zakladajúce delimitáciu

Prijatím zákona č. 139/2003 Z. z, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, prešla s účinnosťou od 1. mája 2003 pôsobnosť v oblasti stavebného poriadku a územného plánovania (okrem ekologických aspektov) z MŽP SR na MVRR SR. Z ustanovenia § 40b ods. 2 predmetného zákona vyplýva, že majetok štátu, ktorý bol 30. apríla 2003 v správe MŽP SR a ktorý slúži na zabezpečenie výkonu kompetencií v oblasti územného plánovania a stavebného poriadku, prechádza 1. mája 2003 do správy MVRR SR. Podrobnosti o prechode práv, povinností a o prechode správy majetku štátu sa podľa vyššie uvedeného ustanovenia upravujú dohodou medzi MŽP SR a MVRR SR, v ktorej sa vymedzí najmä druh a rozsah preberaného majetku, práv a povinností.
Záväzným aktom, ktorý zakladá delimitáciu v súvislosti s prechodom pôsobností stavebného poriadku a územného plánovania z MŽP SR na MVRR SR, je ministrami oboch rezortov signovaný Doplnok č.1 k Delimitačnému protokolu na zabezpečenie prechodu kompetencií v oblasti územného plánovania vyplývajúcich z ustanovenia § 40b ods. 2 zákona (ďalej len ,,delimitačný protokol“). Predmetom delimitácie podľa predmetného Doplnku č. 1 delimitačného protokolu z  30. mája 2003 sa rieši zabezpečenie prechodu kompetencií v oblasti územného plánovania s účinnosťou od 1. 6. 2003 (viď príloha). 

Konkrétne úlohy v oblasti územného plánovania boli do termínu prechodu pôsobností zaradené:	- v rámci MŽP SR do úloh odboru územného plánovania;
	- v rámci inštitúcií rezortu životného prostredia do každoročného plánu úloh Slovenskej agentúry životného prostredia, ktorá je odbornou príspevkovou organizáciou MŽP SR.

Čo sa týka plnenia záväzkov MŽP SR voči MVRR SR, vyplývajúcich z delimitácie, do súčasného termínu sa nezrealizovala delimitácia podľa článku 6 Doplnku č. 1 k delimitačného protokolu, ktorý znie: ,,Samostatným delimitačným protokolom bude riešený prechod 30 pracovných miest zo Slovenskej agentúry životného prostredia na novovytvorenú príspevkovú organizáciu MVRR SR vrátane zodpovedajúceho nehnuteľného a hnuteľného majetku, súvisiacich práv, povinností a príslušných rozpočtových prostriedkov k 1. 1. 2004.“ 
	Dôvodom prechodu 30 pracovných miest z SAŽP na MVRR SR je skutočnosť, že činnosti vykonávané odborníkmi na týchto pracovných pozíciách boli zamerané výhradne na plnenie úloh z oblasti územného plánovania.
Predmetná činnosť sa rezortom MVRR SR zatiaľ nezabezpečuje na postačujúcej úrovni v dôsledku neuskutočnenia uvažovanej delimitácie. Pri plnení úloh sa v súčasnosti využívajú možnosti subdodávok z prístupných zdrojov s využitím metód verejného obstarávania. 
V nadväznosti na delimitáciu SAŽP malo nasledovať vytvorenie odbornej príspevkovej organizácie MVRR SR za účelom plnenia úloh zameraných na územný rozvoj a urbanizmus na národnej, regionálnej i lokálnej úrovni. Plán úloh určí MVRR ako ústredný orgán územného plánovania SR podľa aktuálnych potrieb na tomto úseku.

II.	Doterajší postup v rokovaniach o delimitácii

	So zámerom doriešiť delimitáciu sa v období od júna 2003 do augusta 2005 uskutočnili početné rokovania zástupcov MŽP SR a MVRR SR k návrhom samostatného delimitačného protokolu, ktorý by doriešil delimitáciu súvisiacu so Slovenskou agentúrou životného prostredia (ďalej len ,,SAŽP“). V priebehu rokovaní v roku 2003 a v roku 2004 sa obom rezortom podarilo dohodnúť na viacerých zásadných otázkach (konkrétne mená delimitovaných pracovníkov, prehľad delimitovaných úloh vrátane výdavkov na ich realizáciu v úhrnnej sume 3 853 000 Sk - viď príloha, bezplatný prenájom v priestoroch, mzdové náklady na delimitovaných zamestnancov, náklady na poistné). Zásadné problémy nastali po predložení návrhu delimitačného protokolu zo strany MŽP SR dňa 15.6.2004 (viď príloha): V tomto návrhu bola položka výdavkov na činnosti podľa prehľadu delimitovaných úloh rezortom MŽP SR neodôvodnene znížená z  3 853 000 Sk na 2 500 000 Sk a špecifikovaná ,,ako podiel z ročného rozpočtu“,  pričom v stanovisku zo dňa 7. 7. 2004 v predmetnej záležitosti MŽP SR uvádza, že SAŽP pre potreby MVRR SR žiadne úlohy nevykonávala. Dohoda nebola dosiahnutá ani ohľadom požiadavky MVRR SR na redukciu delimitovaných áut z dôvodu ich fyzickej opotrebovanosti, keď MVRR SR prejavilo záujem získať náhradné plnenie vo forme zvýšenia delimitovaných kapitálových výdavkov. MVRR SR po formálnej stránke požadovalo i upresnenie špecifikácií delimitovaného hmotného investičného majetku, umiestnenie a výmer prenajatých plôch a presnú identifikáciu bezplatných prenajatých priestorov (výmer a pod.) v delimitačnom protokole. K predmetnému aktualizovanému návrhu MVRR SR sa MŽP SR v auguste 2004 postavilo odmietavo a s vyjadrením, že trvá na svojom návrhu z 15. 6. 2004. Z rokovania vedúcich služobných úradov MVRR SR a MŽP SR dňa 9. 3. 2005 vyplynulo, že MŽP SR považuje delimitáciu časti SAŽP za neaktuálnu.  Napriek tomu, že MŽP SR informovalo, že prepustilo všetkých 30 pracovníkov SAŽP, ktorí mali byť v zmysle dohôd z predošlých rokovaní MŽP SR a MVRR SR delimitovaní, v aktuálnom Štatúte SAŽP sú naďalej činnosti, ktoré umožňujú vykonávať územnoplánovacie činnosti. 
K naplneniu čl. 6 Doplnku č. 1 delimitačného protokolu, v zmysle ktorého mal byť zabezpečený prechod 30 pracovných miest z SAŽP na novovytvorenú príspevkovú organizáciu MVRR SR, nedošlo. Žiadne z týchto pracovných miest delimitované nebolo. Chod odbornej príspevkovej organizácie MVRR SR pre oblasť územného plánovania bude po zriadení takejto organizácie vyžadovať pokrytie mzdových nákladov pre vytvorené pracovné miesta, pričom sa uvažuje s obsadením 30 takýchto pracovných miest.

III. Návrh riešenia 

Prieťahy v procese delimitácie pokračujú už od r. 2004 a žiadne skutočnosti nenasvedčujú tomu, že by vo veci doriešenia delimitácie mohol nastať pozitívny posun. MVRR SR ako predkladateľ materiálu na rokovanie vlády navrhuje ukončiť proces delimitácie presunom finančných prostriedkov z kapitoly MŽP SR vo výške špecifikovanej nasledovne:

1) Výdavky na delimitované činnosti  

Položke výdavkov na činnosti podľa zoznamu delimitovaných úloh zodpovedá finančná suma vo výške 3 853 000 Sk  (viď príloha). 

	2) Mzdové náklady na delimitovaných zamestnancov

Položka mzdových nákladov predstavuje finančnú čiastku vo výške úhrnu priemernej mesačnej mzdy pre 30 pracovníkov (376.679,- Sk), zodpovedajúcu obdobiu jedného roka, v ktorom úlohy pre oblasť územného plánovania mali byť uskutočnené, t. j. 4 520 148,- Sk. Navrhujeme delimitovať podiel z ročného rozpočtu delimitovanej čiastky k 1. 10. 2005, t. j. 1 130 037,- Sk.

	3) Náklady na poistné k mzdovým nákladom
	
	Náklady na poistné súvisia s mzdovými nákladmi; predstavujú mzdové náklady prenásobené koeficientom; úhrnná suma nákladov na poistné je 1 579 791,- Sk. Navrhujeme delimitovať podiel z ročného rozpočtu delimitovanej čiastky k 1. 10. 2005, t. j. 394 948,- Sk.
	
	4) Náhrada hnuteľného a nehnuteľného majetku 

	Vzhľadom na to, že MŽP SR prepustilo všetkých pracovníkov, ktorí mali byť v rámci delimitácie SAŽP delimitovaní na MVRR SR, MVRR SR požaduje zvýšiť kapitálové výdavky o 
1 500 tis. Sk ako ekvivalent za motorové vozidlá, nehnuteľnosť a drobný investičný majetok (počítače, kopírovacie stroje a pod.). Bezplatný prenájom pre MVRR SR ponúkaný zo strany MŽP SR je po prepustení zamestnancov SAŽP bezpredmetný. 

IV.	Sumarizácia požiadaviek na presun finančných prostriedkov:

MVRR SR trvá na delimitácii založenej na presune finančných prostriedkov na delimitované pôsobnosti a plnenie úloh v predmetnej oblasti. Ide o presun finančných prostriedkov podľa štruktúry:	

- výdavky na delimitované činnosti		  3 853 000 Sk	
- mzdové náklady na delimitovaných zamestnancov – podiel z rozpočtu delimitovanej   
  čiastky k 1. 10. 2005
(t.j. 376.679,- Sk mzdové náklady na 30 zamestnancov za mesiac  x  3 mes.)	  1 130 037 Sk	
- náklady na poistné – podiel z rozpočtu delimitovanej čiastky k 1. 10. 2005
(mzdy   x   0,3495)	     394 948 Sk	
- náhrada hnuteľného a nehnuteľného majetku 			  1 500 000 Sk	
Spolu		  6 877 985 Sk